Jurinová, Erika, podpredsedníčka NR SR (2013-06-28):
Ďakujem pekne, pán predsedajúci. Vážené kolegyne a kolegovia, v zmysle predkladaného návrhu sa navrhuje, aby pravidelnou súčasťou, teda hovoríme o rokovacom poriadku Národnej rady, aby pravidelnou súčasťou programu schôdze Národnej rady bola okrem interpelácií aj tzv. všeobecná rozprava, v rámci ktorej by sa poslancom Národnej rady poskytol priestor diskutovať na aktuálne spoločensko-politické témy. Ak sa má rozvíjať demokracia v spoločnosti, je nevyhnutné vytvoriť priestor na celospoločenskú diskusiu v rôznych aktuálnych spoločensko-politických témach, čo potvrdzujú aj slová Tomáša Garrigua Masaryka: „Demokracie, toť diskuse.“ Vytvorenie tohto priestoru je o to viac žiaduce, ak sa jedná o poslancov, politikov, ktorí zastupujú voličov na pôde parlamentu a od ktorých, ako volených zástupcov občanov, sa z titulu ich postavenia očakáva, že práve o problémoch ľudí, svojich voličov, budú diskutovať a hľadať riešenia ich naliehavých problémov. Navrhovaná právna úprava, zopakujem, reaguje na problémy odvodené priamo z praxe v Národnej rade, kde možnosť prezentovať a vyjadrovať svoje názory či názory svojich voličov na témy aktuálne rezonujúce v médiách a v spoločnosti častokrát nemajú. Hoci je parlament odvodený od slova rozprávať a poslancom je daný priestor vystúpiť v rozprave, ich prejav je viazaný k téme vopred schválených bodov programu schôdze. Ak sa poslanec odchyľuje od prerokúvanej veci, to vidíme, že sa často stáva v našom parlamente, predsedajúci vyzve poslanca, aby hovoril k veci, dokonca mu môže odobrať slovo. Ak väčšina poslancov Národnej rady neodsúhlasí navrhovaný bod programu schôdze, to sa nám tiež stáva veľmi často, o niektorých témach, hoci spoločensky závažných, sa nemôže na pôde zákonodarného orgánu aktuálne rokovať. Riešením nie je zvyčajne ani možnosť poslanca podať interpeláciu a diskutovať o odpovedi na ňu vzhľadom na 30-dňovú lehotu, ktorú má príslušný výkonný orgán na vypracovanie odpovede na interpeláciu. Rovnako ani za to nemôžeme považovať hodinu otázku, počas ktorej vzhľadom na množstvo otázok sa poslanec často odpovede ani nedočká a je odkázaný na písomnú odpoveď, opätovne v 30-dňovej lehote. Návrh zákona preto odstraňuje takýto nežiaduci stav, ktorým sa bráni poslancom Národnej rady plnohodnotne a komplexne vykonávať svoj poslanecký mandát, a to tak, že vytvára priestor pre poslancov vyjadrovať sa k spoločensko-politickým témam, hlavne aktuálnym témam, práve vtedy, keď sú tu, keď trápia občanov Slovenskej republiky a keď existuje spoločenská potreba zaujať k nim postoj, a to nezávisle od schválených bodov programu schôdze. Navrhujeme, aby sa všeobecná rozprava zaradila do programu schôdze Národnej rady vždy po skončení hodiny otázok, okrem prípadu, ak na programe schôdze Národnej rady je zaradený bod určený na interpelácie. Takisto obmedzujeme dĺžku trvania takejto všeobecnej rozpravy na dve hodiny. Hodina otázok je v zmysle § 24 ods. 6 rokovacieho poriadku zaradená do programu schôdze vždy, ak je rokovacím dňom schôdze štvrtok, a začína o 14.00 hodine. Takže pravdepodobne raz počas diania schôdze by bola, teda dvakrát počas diania schôdze by bola možnosť naozaj vystupovať vo všeobecnej rozprave, ktorá by sa podobným spôsobom, ako aj existuje už dnešná rozprava, alebo teda v ktorej by sa mohli poslanci prihlasovať podobným spôsobom, alebo na základe ustanovení, ktoré už v rokovacom poriadku máme. Vychádzali sme, keď sme vytvárali alebo uvažovali o tom, že či je vhodná takáto zmena rokovacieho poriadku, vychádzali sme skutočne z praktických skúseností, ktoré tu v Národnej rade všetci máme. Často sa stáva, že je potrebné oddiskutovať tému, naposledy to bolo ohľadom listu, alebo ohľadom dlhovej brzdy, ktorá začína účinkovať, zatiaľ len v podobe listu z ministerstva financií, ale opoziční poslanci túto tému považujú za dostatočne dôležitú a z toho dôvodu využili všetky možnosti, ktoré využiť mohli, a žiadali o zaradenie bodu. Bohužiaľ, ani pri takejto dôležitej téme sa do programu schôdze tento bod nedostal. V prípade ak by bola novela rokovacieho poriadku schválená, bude mať poslanec možnosť diskutovať práve na túto dôležitú tému. Toľko asi na úvod. Ešte ma jedna vec napadla. Takýto inštitút všeobecnej rozpravy sme tu už v parlamente mali. S jedným poslancom som sa rozprávala, ktorý mi vravel, ale práve preto, že tento inštitút sa zneužíval, sa pristúpilo k bodu interpelácie, ako by, že sa vymenila všeobecná rozprava za interpelácie. Chcem tohto pána poslanca upovedomiť, že nie je tomu tak, nemal správne informácie. Všeobecná rozprava vypadla z rokovacieho poriadku, pretože nemala časové obmedzenie, ale na druhej strane aj vtedy, keď existovala všeobecná rozprava, existoval rovnako bod schôdze interpelácie. Toľko teda k návrhu. Pripomeniem ešte, že je v súlade s Ústavou Slovenskej republiky a nezakladá žiadne navýšenia štátneho rozpočtu ani iných rozpočtov. Prosím vás preto kvôli naozajstnej potrebe takéhoto bodu, prosím vás o podporu tohto, tejto novely. Ďakujem pekne.